

**ԵՐԵՎԱՆԻ ՔԱՂԱՔԱՊԵՏԱՐԱՆ**

ՀՀ, 0015, ք. Երևան, Արգիշտիի 1, հեռ.՝ (-374 11) 514 004, էլ. փոստ՝ mayor@yerevan.am

№ 16/104485-24 «08» հուլիսի 2024թ.

**«ԿԱՊԻՏԱԼ ՓՐՈՋԵՔԹ» ՍՊԸ-Ի ՏՆՕՐԵՆ**

**Ա. ՀՈՎՀԱՆՆԻՍՅԱՆԻՆ**

**/Ք. ԵՐԵՎԱՆ, ԿՈՄԻՏԱՍԻ 16, ԲՆ. 22/**

**Ծ Ա Ն ՈՒ Ց ՈՒ Մ**

**(Պայմանագիրը միակողմանի մասնակի լուծելու մասին)**

Երևանի քաղաքապետարանի և «ԿԱՊԻՏԱԼ ՓՐՈՋԵՔԹ» ՍՊ ընկերության (այսուհետ՝ Ընկերություն) (ենթակապալառու՝ «ԱՄՐՈՑ-22» ՍՊԸ) միջև 2023 թվականի հոկտեմբերի 10-ին կնքված N ԵՔ-ԲՄԽԱՇՁԲ-23/124 ծածկագրով աշխատանքների կատարման գնման պայմանագրի (այսուհետ՝ Պայմանագիր) 1.1 կետի համաձայն՝ Պատվիրատուն հանձնարարում է, իսկ Կատարողը ստանձնում է Երևան քաղաքի Քանաքեռ-Զեյթուն վարչական շրջանի Ա. Տեր-Ղևոնդյանի անվան երաժշտական դպրոցի հիմնանորոգման և բակի բարեկարգման, Քանաքեռ-Զեյթուն վարչական շրջանի N 148 մանկապարտեզի քանդման, տեղում տիպային մանկապարտեզի կառուցման, Մալաթիա-Սեբաստիա վարչական շրջանի Կ. Օրբելյանի անվան արվեստի դպրոցի նոր կցակառույց շենքի կառուցման, Շենգավիթ վարչական շրջանի Արմեն Տիգրանյանի անվան երաժշտական դպրոցի դահլիճի և տանիքի հիմնանորոգման նախագծանախահաշվային փաստաթղթերի կազմման խորհրդատվական աշխատանքների կատարման պարտավորությունը (այսուհետ՝ աշխատանք)՝ համաձայն սույն պայմանագրի անբաժանելի մասը կազմող N 1 հավելվածով սահմանված Տեխնիկական բնութագիր-գնման ժամանակացույցի պահանջների:

Երևանի քաղաքապետարանի աշխատակազմի շինարարության և բարեկարգման վարչության կողմից պայմանագրով Պատվիրատուին վերապահված իրավունքների և պարտականություների իրացման արդյունքում պարզվել է, որ Կատարողի կողմից չեն պահպանվել պայմանագրի 1.2 կետով սահմանված աշխատանքների կատարման ժամկետները:

Ընկերության կողմից Երևանի քաղաքապետարանի աշխատակազմի շինարարության և բարեկարգման վարչությանն է ներկայացվել Երևան քաղաքի Քանաքեռ-Զեյթուն վարչական շրջանի Ա. Տեր-Ղևոնդյանի անվան երաժշտական դպրոցի հիմնանորոգման և բակի բարեկարգման, ինչպես նաև Մալաթիա-Սեբաստիա վարչական շրջանի Կ. Օրբելյանի անվան արվեստի դպրոցի նոր կցակառույց շենքի կառուցման նախագծանախահաշվային փաստաթղթերը, որոնց ուսումնասիրության արդյունքում հայտնաբերվել են բազմաթիվ թերություններ:

Հաշվի առնելով թերությունների ծավալը ենթակապալառու ընկերության ներկայացուցչին տրվել է խելամիտ ժամկետ՝ թերությունների վերացման համար:

Նախագծող ընկերության կողմից 06.06.2024 թվականին Երևանի քաղաքապետարանի աշխատակազմի շինարարության և բարեկարգման վարչության է ներկայացվել նախագծանախահաշվային փոփոխված փաթեթները:

Նախագծանախահաշվային փաստաթղթերի կրկնակի ուսումնասիրության արդյունքում պարզվել է, որ նշված փաստաթղթերում կրկին առկա են բազմաթիվ թերություններ, ինպես նաև նախագծանախահաշվային փաստաթղթերը չեն համապատասխանում տեխնիկական բնութագրին: Մասնավորապես՝ Երևան քաղաքի Քանաքեռ-Զեյթուն վարչական շրջանի Ա.Տեր-Ղևոնդյանի անվան երաժշտական դպրոցի հիմնանորոգման նախագծի կազմման տեխնիկական բնութագրում նշված արևային ֆոտովոլտային կայանը բացակայում է գծագրական մասում, Մալաթիա-Սեբաստիա վարչական շրջանի Կ. Օրբելյանի անվան արվեստի դպրոցի նոր կցակառույց շենքի կառուցման նախագծի կազմման տեխնիկական բնութագրում նշված ինժեներաերկրաբանական հետազոտության եզրակացությունը բացակայում է ներկայացված փաթեթում:

Բացի վերը նշված թերություններից նախագծանախահաշվային փաստաթղթերում առկա են նաև բազմաթիվ այլ թերություններ, մասնավորապես.

1. Ա.Տեր-Ղևոնդյանի անվան երաժշտական դպրոցի հիմնանորոգման նախագծանախահաշվային փաստաթղթեր.

* սալվածքի բետոնե ձևավոր սալերը փոխարինել բրեկչայով, կտրվածքում նախատեսված է բրեկչա
* Նախագծի էջերում նշված չեն թեքահարթակները, մուտքի թեքահարթակի չափսերը և թեքությունը չի համապատասխանում նորմային
* թերթ 19-ում պատի շերտի հանգույցում նշել չափերը և նյութերը
* պատուհանների և դռների մասնագրերը բացակայում են
* ձեղնահարկի պատուհանի գծագրերը կտրվածքում և հատակագծում չեն համապատասխանում իրար
* թերթ 37 ում հատակի կտրվածքում նշված չեն կառուցվածքը և չափսերը, չկան աստիճանների գծագրերը և չափսրը, նշված չի բեմի ճակատային մասի երեսպատման նյութը
* շենքի ճակատային մասի երեսպատման կտրվածքը և չափսերը բացակայում են
* արտաքին ջերմամեկուսացման կտրվածքը և հանգույցը բացակայում է
* նախահաշվում բացակայում է բեմի մանրահատիկից հատակը

1. Մալաթիա-Սեբաստիա վարչական շրջանի Կ. Օրբելյանի անվան արվեստի դպրոցի նոր կցակառույց շենքի կառուցման նախագծանախահաշվային փաստաթղթեր.

* վերանայել և շտկել պարզունակների և հիմքերի նիշերը
* նախատեսել քիվ /կառնիզ/ թիթեղից
* նոր կառուցվող շենքի տանիքի և առկա շինության տանիքի հատման հատվածի, նոր կառուցվող շենքի տանիքի և առկա շինության պատի հատվածում ջրահեռացման և ջրամկուսացման մասին չկան հանգույցներ և գծագրեր
* բացակայում է ճակատային մասի ջրամեկուսացման հանգույցները և մասնագրերը
* ծածկի ջրամեկուսիչ շերտը բացակայում է
* բացակայում է տանիքի հատակագիծը և ջրահեռացման սխեման
* բացակայում է դռների և պատուհանների մասնագիրը
* նախահաշվում բրեկչայի փոխարեն նախատեսված է սալիկից սալվածք
* կառույցի հատակի նիշը տրված է հողի նիշին հավասար, որը անհրաժեշտ է նախատեսել 0.15մ բարձր մայթից ըստ «ՀՀՇՆ 31-03 10 դեկտեմբերի 2020 թվականի N 95 Ն » որոշման:

Երևանի քաղաքապետարանի աշխատակազմի շինարարության և բարեկարգման վարչության կողմից 11.06.2024 թվականին «ԿԱՊԻՏԱԼ ՓՐՈՋԵՔԹ» ՍՊ ընկերությանն է հասցեագրել թիվ 16/89606-24 գրությունը՝ վերոնշյալ թերությունները երկօրյա ժամկետում վերացնելու նպատակով, այնինչ մինչ օրս նախագծանախահաշվային փաստաթղթերը չեն ներկայացվել:

ՀՀ քաղաքացիական օրենսգրքի 408-րդ հոդվածի համաձայն՝ «Պարտավորության խախտում է համարվում այն չկատարելը կամ անպատշաճ (կետանցով, ապրանքների, աշխատանքների և ծառայությունների թերություններով կամ պարտավորության բովանդակությամբ որոշվող այլ պայմանների խախտմամբ) կատարելը»։

ՀՀ քաղաքացիական օրենսգրքի 345-րդ հոդվածի 1-ին մասի համաձայն՝ «Պարտավորության ուժով մի անձը (պարտապանը) պարտավոր է մեկ այլ անձի (պարտատիրոջ) օգտին կատարել որոշակի գործողություն. այն է` վճարել դրամ, հանձնել գույք, կատարել աշխատանք, մատուցել ծառայություն և այլն, կամ ձեռնպահ մնալ որոշակի գործողություն կատարելուց, իսկ պարտատերն իրավունք ունի պարտապանից պահանջել կատարելու իր պարտականությունը»։

**Պայմանագրի 2.1.3 կետի համաձայն՝ Պատվիրատուն իրավունք ունի միակողմանի լուծել պայմանագիրը, եթե Կատարողն էականորեն խախտել է պայմանագիրը:**

**Կատարողի կողմից պայմանագիրը խախտելն էական է համարվում, եթե՝**

**ա) կատարված աշխատանքը չի համապատասխանում պայմանագրի N 1 հավելվածով սահմանված պահանջներին:**

ՀՀ քաղաքացիական օրենսգրքի 466-րդ հոդվածի 3-րդ մասի համաձայն՝ «Պայմանագիրը լրիվ կամ մասնակի կատարելուց միակողմանի հրաժարվելու դեպքում, երբ պայմանագրից հրաժարվելը թույլատրվում է օրենքով կամ կողմերի համաձայնությամբ, պայմանագիրը համապատասխանաբար համարվում է լուծված կամ փոփոխված»:

Հաշվի առնելով այն հանգամանքը, որ «ԿԱՊԻՏԱԼ ՓՐՈՋԵՔԹ» ՍՊ ընկերությունը (ենթակապալառու՝ «ԱՄՐՈՑ-22» ՍՊԸ) խախտել է պայմանագրով սահմանված պարտավորությունները և ղեկավարվելով վերը նշված իրավական հիմքերով` **Պատվիրատուն միակողմանի մասնակի** (Երևան քաղաքի Քանաքեռ-Զեյթուն վարչական շրջանի Ա. Տեր-Ղևոնդյանի անվան երաժշտական դպրոցի հիմնանորոգման և բակի բարեկարգման և Մալաթիա-Սեբաստիա վարչական շրջանի Կ. Օրբելյանի անվան արվեստի դպրոցի նոր կցակառույց շենքի կառուցման նախագծանախահաշվային փաստաթղթերի կազմման աշխատանքների մասով) լուծում է պայմանագիրը՝ *պատշաճ ծանուցումն ապահովելու նպատակով կիրառելով ՀՀ կառավարության 2017 թվականի մայիսի 4-ի N 526-Ն որոշմամբ հաստատված «Գնումների գործընթացի կազմակերպման» Կարգի 33-րդ կետի 17-րդ ենթակետով սահմանված դրույթները:*

Համաձայն «Գնումների մասին» ՀՀ օրենքի 6-րդ հոդվածի 1-ին մասի 6-րդ կետով նախատեսված հիմքերն ի հայտ գալու դեպքում, պատվիրատուի ղեկավարի պատճառաբանված որոշման հիման վրա լիազորված մարմինը մասնակցին ներառում է գնումների գործընթացին մասնակցելու իրավունք չունեցող մասնակիցների ցուցակում: Ընդ որում սույն կետում նշված որոշումը պատվիրատուի ղեկավարը կայացնում է գնման ընթացակարգը չկայացած հայտարարվելու կամ կնքված պայմանագրի վերաբերյալ հայտարարությունը հրապարակելու կամ պայմանագիրը միակողմանի լուծելու մասին հայտարարությունը (ծանուցումը) հրապարակելու օրվան հաջորդող տասներորդ օրը: Որոշումը կայացվելուն հաջորդող օրը այն գրավոր տրամադրվում է լիազորված մարմնին և մասնակցին: Լիազորված մարմինը մասնակցին ներառում է գնումների գործընթացին մասնակցելու իրավունք չունեցող մասնակիցների ցուցակում որոշումն ստանալուն հաջորդող քառասուներորդ օրվա դրությամբ մասնակցի կողմից որոշման բողոքարկման վերաբերյալ հարուցված և չավարտված դատական գործի առկայության դեպքում՝ տվյալ դատական գործի եզրափակիչ դատական ակտն ուժի մեջ մտնելու օրվան հաջորդող հինգերերդ օրը, եթե դատական քննության արդյունքով որոշման կատարման հնարավորություն չի վերացել:

Ընդ որում, եթե՝

-սույն կետով նախատեսված՝ լիազորված մարմնին որոշումը ներկայացվելու վերջնաժամկետը լրանալու օրվա դրությամբ մասնակիցը կամ պայմանագիրը կնքած անձը վճարել է պայմանագրի որակավորման և կատարման ապահովման գումարները համապատասխանաբար 990.000 ՀՀ դրամ և 660.000 ՀՀ դրամ՝ Երևանի քաղաքապետարանի 900015211429 հաշվեհամարին, ապա Պատվիրատուն տվյալ մասնակցին ցուցակում ներառելու պատճառաբանված որոշումը չի ներկայացնում լիազորված մարմնին.

-մասնակցի կամ պայմանագիրը կնքած անձի կողմից հայտի, պայմանագրի և որակավորման ապահովման գումարի վճարումն իրականացվել է լիազորված մարմնին որոշումը ներկայացվելու վերջնաժամկետը լրանալուց հետո, բայց ոչ ուշ, քան մասնակցին կամ պայմանագիր կնքած անձին ցուցակում ներառելու վերջնաժամկետը լրանալու օրը, ապա պատվիրատուն դրա մասին գրավոր տեղեկացնում է լիազորված մարմնին, որի հիման վրա մասնակիցը չի ներառվում ցուցակում:

**ՀԱՐԳԱՆՔՈՎ`**

**ՇԻՆԱՐԱՐՈՒԹՅԱՆ ԵՎ**

**ԲԱՐԵԿԱՐԳՄԱՆ ՎԱՐՉՈՒԹՅԱՆ ՊԵՏԻ**

**ԺԱՄԱՆԱԿԱՎՈՐ ՊԱՇՏՈՆԱԿԱՏԱՐ**

**ԱՐՄԵՆ ՀԱՐՈՒԹՅՈՒՆՅԱՆ**



Շինարարության և բարեկարգման վարչություն

հեռ. 011-514-256